Finansministeren har hyret det private konsulentfirma McKinsey & Company til at komme med 'konkrete forslag' til 'offentlig privat samarbejde' på ældreområdet, daginstitutioner og for udsatte børn og unge og mennesker med handicap.

For både eksperter og politiske iagttagere ligner det, at konsulenterne bliver bedt om at komme med forslag til, hvordan kernevelfærd kan privatiseres, men det skal man ikke lægge noget politisk i, forsikrer Bjarne Corydon. Det er bare en undersøgelse, så vi kan blive klogere, lyder det.

Det lyder jo meget uskyldigt. Men måske det er værd at kigge nærmere på, hvad McKinsey & Co. er for et foretagende, og hvad de tidligere har leveret af 'uskyldige' råd.